Source: http://www.bihon.ro/handbalistii-au-terminat-sezonul-pe-locul-secund/1646442
Timestamp: 2017-12-15 14:03:35+00:00

Document:
Handbaliştii au terminat sezonul pe locul secund - BIHON
Handbaliştii au terminat sezonul pe locul secund
la	22. mai 2016 21:59
Divizionara A de handbal masculin CSM Oradea a câştigat cu scorul de 34-32 (18-18) meciul din deplasare cu CSM Satu Mare, contând pentru ultima etapă a ediţiei în Seria B.
Partida a constituit un veritabil derby pentru locul secund, adjudecat de echipa noastră. Gazdele au deţinut iniţiativa în majoritatea timpului, dar nu s-au putut desprinde la diferenţe decisive. CSM Oradea a forţat în finalul meciului, reuşind să treacă în avantaj şi să câştige partida.
Antrenorul Sebastian Tudor a aliniat echipa: Nedelcu, Duma – portari; Haiduc 7 goluri marcate, Clipea 6, Munea 6, Svoboda 6, Crăciun 3, R. Radu 3, Niţu 2, Acsinia 1. În urma acestui succes, CSM Oradea a egalat la puncte formaţia sătmăreană şi a devansat-o datorită rezultatelor din meciurile directe (având două victorii la activ, atât acasă, cât şi în deplasare). Echipa noastră încheie astfel sezonul pe un merituos loc secund, după lidera CSM Făgăraş. Clasarea pe locul doi le conferă orădenilor dreptul de participare la barajul pentru promovarea în Liga Naţională. Din păcate, echipa noastră nu se va prezenta nici acum la baraj, notificând FR Handbal în acest sens. „Nu avea rost să ne prezentăm la baraj, atât timp cât nu avem o echipă competitivă, capabilă să se bată cu cele care vin din Liga Naţională. Avem un lot restrâns, cu o bancă scurtă, fără prea multe soluţii de înlocuire a titularilor. Faptul că am ajuns până pe locul doi este meritul acestor băieţi, cărora le mulţumesc pentru munca şi efortul pe care le-au depus. Sperăm ca în ediţia viitoare, secţia noastră să beneficieze de un buget corespunzător, pentru a ne putea construi o echipă cu care să promovăm pe prima scenă”, a afirmat antrenorul Sebastian Tudor.
Taguri: csm oradea, divizia secunda, handbal masculin, locul 2

References: CSM 
 CSM 
 CSM 
 CSM 
 CSM 
 csm